  Виталий Пронин 5 толэзь талэсь азьло ивортэк ышиз Можга городын улӥсь, Удмуртиысь калык поэт Александр Белоногов. 14-тӥ июне сое берпуметӥзэ адӟизы город вӧзысь Чумойтло станциысь сад-бакчаяз. Полицие вазиськизы Белоноговлэн ӵыжы-выжыосыз. Соос верамъя, Александр Егорович Можгала мынӥсь электричкае пуксьыны кулэ вал. Чумойтлоысен  городозь 10 иськем гинэ. Но югдурез утисьёс ӧз шедьтэ адӟись-верасьёсты. Соин пуксиз-а воргорон электричкае, васькиз-а Можгае - вераны уг тодо.Можгалась полицилэн ёзаз ужасьёс Белоноговез эскеризы вань учётъёсъя. Югдурез утисьёс шуо: Можгалан Алесандр Егоровичез тодмало вал, соин адӟись луысал ке, одно ик ивортысалзы. Но сыӵе веранъёсын полицие калык ӧз пыра. Со дыре ик поэтлэн тусыз-дӥсяськемез сярысь ивор вань больницаосы сётэмын вал. Озьы ик тодмамтэ шӧйёс пӧлын но эскерон ортчытэмын. Но югдур ӧз воштӥськы. Удмуртиын Белоноговлы тупась висись но, шӧй но шедьтэмын ӧвӧл.Полициын ужасьёс малпазы мукетсэ но. Оло, Белоногов Можгала ӧз васькы, соку электричка сое Киров улосэ но, Татарстанэ но вуттыны быгатысал. Уката ик Александр Егорович вордскемын Татариысь Бондюга районын. Со муген, ышем кылбурчи сярысь ивор курыса, оперативникъёс вазиськылӥзы бускель улосъёсысь эшъёссылы. Озьы ке но югдур ӧз воштӥськы. Табере Белоноговлэн туспуктэменыз но кыӵе дӥсяськемез сярысь ивор быдэс Россиысь полицилэн ёзъёсаз келямын. Со вакытэ ик югдурез утисьёс верало мукетсэ но. Оло, Александр Егоровичез  кыӵе ке жалясь мурт дораз пыртӥз, нош тодмотэм адями сярысь полицие вераны тодаз но уг лыкты.Поэтлэн матысь ӵыжы-выжыосыз уг вато: берло дыре воргоронлэн йырыз сураськылэ ни вал. Уката ик йырсазьыз уродмиз туэ тулыс кышноез кулэм бере. Белоноговлэн родняосыз но тодмоосыз асьсэ кужымен но Можга котырысь нюлэсъёсын утчаськизы. Югдурез чильпырасьгес карыны ӧз быгатэ соос но.4-тӥ декабре Александр Егоровичлы тырмоз 79 арес. Тодэ-а со вордскем нуналэз сярысь, кытын но мар каре али - та юанъёс нуналмысь сюлэмшугъяськыто нылпиоссэ но, мукет ӵыжы-выжыоссэ но.Нош кин ке ватсаса ивор сётыны быгатэ ке, жингыртэлэ (34139) 3-15-31 яке 02 телефонъёсъя.Елена Скворцова. Теги: Можга  